ബാരിക്കേഡുകള് തകര്ത്ത് നിരോധിതമേഖലയില് നബിദിനാഘോഷം , പോലീസുമായി തര്ക്കം : ഒടുവില് ലാത്തിച്ചാര്ജ്ജ് നടത്തി പോലീസ് ഭോപ്പാല് : നിയന്ത്രണങ്ങള് ലംഘിച്ച് നബിദിനാഘോഷം നടത്താനുള്ള ശ്രമം മദ്ധ്യപ്രദേശില് സംഘര്ഷത്തില് കലാശിച്ചു . മദ്ധ്യപ്രദേശിലെ ധാര് പട്ടണത്തിലാണ് സംഭവം. ഇന്ന് രാവിലെ നബിദിനാഘോഷവുമായി ബന്ധപ്പെട്ട് ഒരു സംഘം ആളുകള് നിരോധിതമേഖലയില് പ്രവേശിച്ചതാണ് സംഘര്ഷത്തിനിടയാക്കിയത് . പോലീസ് ബാരിക്കേഡുകള് തകര്ത്ത്, നിരോധിച്ച പ്രദേശത്തൂടെ ഘോഷയാത്ര തിരിച്ചുവിടാനായിരുന്നു ശ്രമം . എന്നാല് പോലീസ് ഇത് തടയുകയും , മുന്കൂട്ടി നിശ്ചയിച്ച വഴി പിന്തുടരാന് അഭ്യര്ത്ഥിക്കുകയും ചെയ്തു. എന്നാല് ഘോഷയാത്രയ്ക്കൊപ്പമുണ്ടായിരുന്നവര് ഇതിന് വിസമ്മതിക്കുകയും പോലീസ് ഉദ്യോഗസ്ഥരുമായി വാക്കേറ്റത്തില് ഏര്പ്പെടുകയും ചെയ്തു. അക്രമാസക്തരായ ജനക്കൂട്ടത്തെ പിരിച്ചുവിടാന് ഒടുവില് പോലീസിന് ലാത്തി ചാര്ജ് ചെയ്യേണ്ടി വന്നു. സംഭവത്തില് പത്തോളം പേര്ക്ക് നിസ്സാര പരിക്കേറ്റു. സ്ഥിതി ഇപ്പോള് നിയന്ത്രണവിധേയമാണെന്ന് പോലീസ് പറഞ്ഞു. ഇതുവരെ കേസ് രജിസ്റ്റര് ചെയ്തിട്ടില്ലെന്നും , അക്രമികളെ കണ്ടെത്താന് ശ്രമിക്കുന്നുണ്ടെന്നും പോലീസ് സൂപ്രണ്ട് ആദിത്യ പ്രതാപ് സിംഗ് പറഞ്ഞു . പ്രതികള്ക്കെതിരെ കര്ശന നടപടി സ്വീകരിക്കുമെന്നും ആദിത്യ പ്രതാപ് സിംഗ് കൂട്ടിച്ചേര്ത്തു.